Сухаревка (Дурасовка) ауылы Дәүләтҡол ауылы башҡорттарының ерҙәре эргәһендә барлыҡҡа килгән. Бөтә халҡыxa0— Покровска ауылынан Дурасовтың мещандарға беркетелгән элекке крепостной крәҫтиәндәре булған. Оҙаҡ ваҡыт улар элекке урында йәшәгәндәр. Һуңынан 40 ғаилә башҡорт еренә күсенгән. 1881 йылда стан приставы Сухаревтың ҡатыны Нурдәүләт ауылы башҡорттарынан 764 дисәтинә ерҙе ҡуртымға алған. Киләһе йылда күсеп килеүселәргә ул был ерҙе 3360 һумға тапшыра. Әммә башҡорт ауылы йәмғиәтенең хөкөм ҡарары властар тарафынан дөрөҫ түгел тип танылған һәм юҡ ителгән. Был ваҡытҡа крәҫтиәндәр уға мең һум аҡса түләп өлгөргән булған. Шул уҡ ваҡытта ҡуртым 12 йыл дауам иткән. Һуңынан, 1894 йылда урыҫ крәҫтиәндәре шул уҡ хужаларҙан 12 йылға тағы 814 дисәтинәне һәм Һабаш ауылы башҡорттарынан 1000 дисәтинәне ҡуртымға алған. 1920 йылда ауылда 119 йортта 664 кеше йәшәгән.